RESOLUCIÓ *de XX de juliol de 2021, de la Direcció General d'Inclusió Educativa per la qual s'autoritza i es regula el funcionament, amb caràcter experimental, d'unitats educatives terapèutiques a les províncies d'Alacant i València per a la resposta integral a l'alumnat amb necessitats educatives especials derivades de trastorns greus de salut mental, per al curs escolar 2021-2022 i següents.*

ÍNDEX

Preàmbul

Primer. Objecte

Segon. Àmbit d'aplicació

Tercer. Alumnat destinatari

Quart. Organització de la resposta educativa a l'alumnat escolaritzat en la unitat educativa terapèutica (UET)

Cinqué. Equip educatiu de la unitat educativa terapèutica

Sisé. Persona coordinadora de la unitat educativa terapèutica

Seté. Horaris

Huité. Comissió coordinadora de la unitat educativa terapèutica

Nové. Condicions de les UET

Dècim. Procediment per al desenvolupament de l'atenció educativa a l'alumnat escolaritzat en les Unitats educatives terapèutiques (UET)

Onzé. Comissió de seguiment de les UET/UET/HDIA

Dotzé. Formació del personal educatiu

Tretzé. Protecció de dades de caràcter personal

Catorzé. Mesures davant la COVID19

Vivim en una societat diversa en la qual totes les persones som diferents i úniques i, no obstant això, totes tenim els mateixos drets i obligacions com a ciutadanes i ciutadans. Per aquesta raó, és fonamental que les administracions i els serveis públics situen com a eix central de les seues polítiques les actuacions necessàries que facen efectiu el principi d'equitat i garantisquen la inclusió social de totes les persones en els diversos àmbits en què es desenvolupa la seua vida, en condicions d'igualtat i no discriminació, prestant especial atenció a aquelles que es troben en situació de major vulnerabilitat o en risc d'exclusió, i que, per tant, requereixen d'una consideració particular i singularitzada de les seues circumstàncies.

L'escola és un reflex de la societat i, per tant, també de la seua diversitat. Per aquesta raó, és una obligació de l'Administració educativa i dels centres docents donar resposta a les necessitats educatives de tot l'alumnat i assegurar que les diverses situacions personals, socials, econòmiques o d'una altra índole no siguen un obstacle per al seu desenvolupament integral.

Part de l'alumnat pot presentar necessitats educatives que requereixen mesures i suports de diferent nivell i intensitat, transitòriament o al llarg de tota la seua escolaritat. Entre aquest alumnat es troba el que presenta necessitats educatives especials derivades de problemes greus de salut mental i que requereix la implementació d'actuacions integrals, coordinades, flexibles i multidisciplinàries que permeten abordar aquestes problemàtiques des del moment de la seua detecció i en els diferents àmbits, posant especial èmfasi en la prevenció, la detecció i la intervenció primerenca, a fi de reduir els factors de risc, mitigar l'impacte de les possibles seqüeles i facilitar la inclusió socioeducativa.

La Llei 26/2018, de 21 de desembre, de la Generalitat, de drets i garanties de la infància i l'adolescència, en l'article 50, indica que les unitats educatives terapèutiques/hospitals de dia infantil i adolescent han d'atendre, des d'una perspectiva inclusiva, a l'alumnat amb necessitats educatives especials derivades de problemes greus de salut mental que, de manera temporal, necessiten tractaments intensius en un mitjà estructurat. Aquestes unitats ja estaven previstes en la derogada Llei 12/2008, de 3 de juliol, de protecció integral de la infància i l'adolescència de la Comunitat Valenciana i, en l'àmbit educatiu, en el Decret 39/2008, de 4 d'abril, sobre la convivència en els centres docents, que en l'article 9, estableix la possibilitat d'implantar, en els centres docents, unitats específiques per a atendre de manera integral a l'alumnat amb trastorns permanents o temporals de la personalitat o de la conducta, que faciliten una atenció especialitzada que possibilite en últim terme la seua integració social.

El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, exposa que, des de la concepció de l'educació com un instrument de millora de la qualitat de vida de les persones i del benestar social, quan les necessitats educatives així ho aconsellen, es promouran programes d'escolarització combinada entre centres ordinaris i altres modalitats o opcions d'escolarització. Per a això, s'establiran els protocols de coordinació necessaris entre els centres implicats, amb la finalitat de garantir una actuació pedagògica coherent i unificada, que permeta a l'alumnat compensar la situació de desavantatge pel que respecta a la permanència i promoció en el sistema educatiu i, en el seu cas, afavorir la reincorporació al centre educatiu en les condicions que li possibiliten continuar amb aprofitament els seus estudis o accedir a règims de major inclusió.

Així mateix, regula que, quan les situacions de salut estiguen associades a problemes greus de salut mental i els informes tècnics, metges i educatius justifiquen que la resposta educativa no pot dur-se a terme en les condicions adequades en el seu centre ordinari, l'Administració podrà determinar l'escolarització transitòria d'aquest alumnat en unitats educatives terapèutiques i, amb la finalitat de facilitar aquestes mesures de suport, es comptarà, quan siga necessari, amb la col·laboració d'altres conselleries.

El Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, defineix l'estructura de l'orientació i determina la creació d'unitats especialitzades d'orientació, les quals tenen entre les seues funcions, assessorar, cooperar i donar suport als centres docents sostinguts amb fons públics, als equips d'orientació educativa, als departaments d'orientació educativa i professional i a les agrupacions d'orientació de zona, en l'àmbit de les seues funcions i especialització, en coordinació, si escau, amb la inspecció d'educació, els centres d'educació especial com a centres de recursos, les unitats educatives terapèutiques i els centres de formació, innovació i recursos per al professorat.

L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, incorpora, en l'article 51, d'acord amb l'article 31, de la Llei 26/2018, de 21 de desembre, de la Generalitat, de drets i garanties de la infància i l'adolescència, les unitats educatives terapèutiques / hospitals de dia infantils i adolescents han d'atendre, des d'una perspectiva inclusiva, a l'alumnat amb necessitats educatives especials derivades de problemes greus de salut mental que, de manera temporal, necessita tractaments intensius en un mitjà estructurat. A més, assenyala en l'article 46, que es realitzarà un dictamen per a determinar la seua escolarització transitòria en una unitat educatiu-terapèutica/ hospital de dia infantil i adolescent (UET/HDIA).

La Resolució de 24 de juliol de 2019, de la Secretaria Autonòmica d'Educació i Formació Professional, va dictar instruccions per a l'aplicació d'alguns dels principals procediments previstos en l'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, i es publiquen els formularis referits en l'avaluació sociopsicopedagògica, l'informe sociopsicopedagògic, el Pla d'actuació personalitzada (PAP) i el dictamen per a l'escolarització. Actualment, tant el registre de les dades de l'alumnat amb necessitats específiques de suport educatiu i amb necessitats de compensació de les desigualtats, com l'informe sociopsicopedagògic i el dictamen d'escolarització, es realitzen a través del mòdul d'inclusió d'ITACA 3 seguint les instruccions dictades a aquest efecte per la Directora General d'Inclusió Educativa.

A conseqüència de la regulació anteriorment descrita, per al curs escolar 2020-2021, la Resolució de 27 de juliol de 2020, va autoritzar el funcionament amb caràcter experimental, d'unitats educatives terapèutiques a les províncies d'Alacant i València per a la resposta integral a l'alumnat amb necessitats educatives especials derivades de trastorns greus de salut mental.

D'altra banda, davant la situació ocasionada per la Covid-19, es tindrà en compte la Resolució de 29 de març de 2021 de la Secretaria Autonòmica d'Educació i Formació Professional per a l'adaptació del currículum, les programacions didàctiques i els criteris d'avaluació, promoció i titulació durant el curs 2020-2021

De conformitat amb el Decret 5/2019, de 16 de juny, del president de la Generalitat, pel qual es determinen el número i la denominació de les conselleries, i les seues atribucions, d'acord amb el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i amb el Decret 141/2019, de 12 de juliol, del Consell, pel qual es nomena la persona titular de la Direcció General d'Inclusió Educativa, resolc:

**Primer. Objecte**

1. L'objecte d'aquesta resolució és prorrogar l'autorització i concretar la regulació del funcionament amb caràcter experimental per al curs 2021-2022 i següents, fins a nou desenvolupament normatiu, de les unitats educatives terapèutiques (UET) situades en els centres educatius següents:

– 03010144 UET IES Pedro Ibarra Ruiz, Elx (Alacant)

– 46016245 UET CEE públic Professor Sebastián Burgos, València (València)

2. La finalitat de les unitats educatives terapèutiques és facilitar, amb caràcter temporal, una atenció especialitzada a l'alumnat amb trastorns greus de salut mental que assegure la continuïtat del seu procés d'aprenentatge oferint un suport al seu desenvolupament integral que permeta l'evolució positiva d'aquest, la incorporació al centre educatiu de referència amb els suports necessaris i, en última instància, promoga la seua inclusió social, última fi de les polítiques inclusives dutes a terme per la Generalitat Valenciana.

**Segon. Àmbit d'aplicació**

1. L'àmbit d'aplicació són els centres docents sostinguts amb fons públics valencians situats en un radi aproximat de trenta quilòmetres de la unitat educatiu-terapèutica.

2. En casos degudament justificats, les direccions territorials d'Educació d'Alacant i València, amb la conformitat prèvia de les comissions coordinadores de les UET, poden autoritzar la incorporació d'alumnat escolaritzat en centres que estan en un radi major de trenta quilòmetres.

**Tercer. Alumnat destinatari**

1. L'alumnat destinatari del suport en les unitats educatives terapèutiques ha de reunir els següents requisits:

a) Cursar ensenyaments d'Educació Secundària i tindre complits un màxim de díhuit anys o, excepcionalment, estar cursant ensenyaments d'Educació Primària i tindre complits els deu anys d'edat.

b) Presentar un trastorn mental greu, que deriva en necessitats educatives especials diagnosticat per les unitats de salut mental infantil i adolescent o unitats de salut mental (USMIA/USM), les unitats d'hospitalització psiquiàtrica infantojuvenil o els serveis de salut mental concertats o que tenen conveni amb la Seguretat Social o règims especials, sempre que no es tinga accés a la Seguretat Social.

c) Rebre atenció i seguiment de la unitat de salut mental infantil i adolescent que ha realitzat el diagnòstic o l'actualització d'aquest.

2. No és objecte d’atenció en les UET l’alumnat que es troba en alguna de les situacions següents:

a) Discapacitat intel·lectual o deteriorament cognitiu greu.

b) Trastorn d'abús de substàncies com a diagnòstic principal.

c) Altres trastorns, com els de l'espectre de l'autisme (TEA), per als quals existeix una regulació específica respecte a les possibles modalitats d'escolarització i a l'organització de la resposta a les seues necessitats educatives.

d) Problemàtiques socials i/o conductuals en absència de problema mental greu o que no siguen conseqüència d'aquest.

3. De manera excepcional, la comissió de la unitat educativa terapèutica pot resoldre la incorporació a la unitat de l'alumnat que no està escolaritzat, sempre que aquest reunisca els requisits especificats en el punt 1 i es trobe en situació de risc d'exclusió social a causa de patir un problema greu de salut mental. En aquest supòsit, l'alumnat es matricularà en un centre educatiu sostingut amb fons públics, amb l'objectiu d'afavorir la seua reincorporació al sistema educatiu i incrementar d'aquesta manera les possibilitats d'obtindre una titulació que facilite la seua inclusió sociolaboral.

4. A sol·licitud de la Direcció General d'Inclusió Educativa, el personal docent de la unitat educativa terapèutica podrà col·laborar amb el centre educatiu en el qual es trobe escolaritzat alumnat amb problemes de salut mental que estiga rebent atenció educativa domiciliària, proporcionant suport i col·laborant en el seguiment del progrés terapèutic, amb la finalitat de valorar la idoneïtat de la resposta educativa i, si fora necessari, proposar una mesura de resposta més adequada.

5. L'alumnat escolaritzat en la unitat educativa terapèutica serà beneficiari directe de l'ajuda del servei de menjador escolar. Així mateix, podrà ser beneficiari de les ajudes individuals per al servei de transport escolar en les condicions que determine la normativa vigent, sempre que no puga ser inclòs en cap de les rutes de transport col·lectiu autoritzades.

**Quart. Organització de la resposta educativa a l'alumnat escolaritzat en la unitat educativa terapèutica (UET)**

1. Les unitats educatives terapèutiques es constitueixen en centres de recursos d'atenció integral, interdisciplinària i especialitzada que ofereixen una resposta educativa, sanitària i psicosocial a l'alumnat amb problemes greus de salut mental per al qual les mesures i els suports disponibles en el seu entorn no són suficients ni adequats. A aquest efecte, disposen de personal especialitzat de la conselleria competent en matèria educació i, si així s'acorda, d'altres conselleries, tal com es recull en l'article 18.3 del Decret 104/2018.

2. Quan les circumstàncies ho requerisquen o l'alumnat estiga tutelat per la conselleria competent en benestar social, la resposta s'organitzarà coordinadament amb l'equip d'atenció primària bàsica de Serveis Socials corresponent al seu lloc de residència.

3. Com especifica en l'article 50, de la Llei 26/2018, de 21 de desembre, de la Generalitat, de drets i garanties de la infància i l'adolescència, la resposta educativa a l'alumnat escolaritzat en les unitats educatives terapèutiques es planificarà d'acord amb les següents premisses:

a) La incorporació de la xiqueta, el xiquet o l'adolescent al seu grup natural o unitat de referència.

b) L'atenció adequada i individualitzada que implique actuacions sanitàries i educatives i el seguiment de l'evolució de l'alumnat , tant en el treball específic com en la dinàmica d'integració en el seu grup natural, i sempre en coordinació amb la seua família o representants legals.

4. En conseqüència els criteris generals que orienten l'organització de la resposta educativa a l'alumnat escolaritzat en les unitats educatives terapèutiques són els següents:

a) Oferir una resposta educativa integral ajustada a les necessitats de l'alumnat assegurant la continuïtat en el procés d'aprenentatge i minimitzant l'impacte de les seqüeles del procés patològic sobre el nivell de competència curricular.

b) Assegurar, a través de la coordinació amb les unitats de salut mental infantil i adolescent i, si fora el cas, amb els equips de l'àmbit social, que intervenen amb l'alumnat, la continuïtat del tractament sanitari i psicosocial, mentre aquest romanga escolaritzat en la unitat.

c) Donar suport, assessorar i acompanyar al professorat dels centres de referència de l'alumnat escolaritzat en aquestes unitats per a optimitzar la seua col·laboració en els processos d'adaptació i intervenció, especialment en els moments de transició.

d) Planificar la transició per a la reincorporació progressiva al centre educatiu de referència. en coordinació amb les unitats de salut mental infantil i adolescent que realitzen l'atenció sanitària, en finalitzar l'estada temporal de l'alumnat en la unitat.

e) Proporcionar acompanyament, suport i assessorament a l'alumnat i les seues famílies al llarg de la seua estada en aquestes unitats fins a la seua definitiva reincorporació al seu centre de referència.

5. La ràtio màxima d'aquestes unitats és de 15 alumnes, sense perjudici d'aquesta puga flexibilitzar-se, amb l'autorització de la comissió coordinadora, a la vista de les característiques de la intervenció que requereix l'alumnat escolaritzat en la unitat, el nombre de professionals amb els quals compte i altres circumstàncies degudament justificades.

6. L'atenció a l'alumnat en la unitat s'organitzarà de manera flexible, conformant diferents tipus d'agrupaments en funció de les necessitats de l'alumnat i les mesures de resposta previstes en els seus plans d'actuació personalitzats, les tasques col·lectives a realitzar, els suports personals disponibles, i qualsevol altre criteri que, segons l'equip educatiu, puga contribuir a millorar la qualitat de la resposta.

**Cinqué. Equip educatiu de la unitat educativa terapèutica**

1. L'equip educatiu de la unitat educativa terapèutica pel seu caràcter interdisciplinari està conformat per personal de diferents especialitats, que treballarà de manera coordinada amb el personal de les unitats de salut mental infantil i adolescent que realitzen l'atenció sanitària de l'alumnat i, si fora el cas, amb l'equip d'atenció primària bàsica de Serveis Socials que realitza el suport des de l'àmbit social a l'alumnat i a la seua família.

2. El personal educatiu de la Conselleria d'Educació, Cultura i Esport, serà el següent:

1. Una professora o un professor d'educació secundària de l'especialitat d'orientació educativa.
2. Una mestra o un mestre de l'especialitat de pedagogia terapèutica
3. Una professora o un professor d'educació secundària de les especialitats corresponents per a impartir l'àmbit humanístic i lingüístic
4. Una professora o un professor d'educació secundària de les especialitats corresponents a l'àmbit científic i tecnològic.

3. Cada unitat comptarà amb l'atenció d'una professora o un professor d'educació secundària de l'especialitat d'orientació educativa amb formació i/o experiència acreditada en psicologia clínica adscrit funcionalment a la mateixa i orgànicament a les unitats especialitzades d'orientació, que farà les tasques que s'especifiquen en el punt onze d'aquest article.

4. D'acord amb el número i característiques de l'alumnat i dels projectes duts a terme, la direcció general competent en inclusió educativa pot proposar l'augment del professorat de les especialitats anteriors, la incorporació de professorat de secundària de l'especialitat corresponent a l'àmbit artístic expressiu i d'educació física, o la incorporació, a temps total o parcial, de professorat d'educació Primària i d'altres etapes postobligatòries.

5. La provisió del personal docent es realitza per comissió de serveis o designació d'entre aquell que dispose de la formació i de les competències professionals necessàries per a garantir la qualitat en la prestació del servei. Aquestes places seran considerades com d'especial dificultat.

6. Cada unitat educativa terapèutica comptarà a més amb l'atenció d'una persona professional de treball social adscrita a la unitat especialitzada d'orientació de la demarcació territorial a la qual pertany la unitat educativa terapèutica.

7. La conselleria competent en matèria d'educació facilitarà la continuïtat i especialització del personal educatiu de les unitats educatives terapèutiques.

8. Les unitats educatives terapèutiques també poden incorporar personal de l'àmbit sanitari i social, en les condicions que determinen les conselleries competents. El personal que s'incorpore d'aquests àmbits podrà tindre una dedicació total o parcial i les seues condicions laborals estaran determinades pel que disposa la normativa vigent en relació amb el seu lloc de treball i especialitat, degudament ajustades a l'estructura de les unitats educatives terapèutiques, amb la finalitat de garantir una resposta eficaç, interprofessional i complementària.

9. El professorat dels àmbits, àrees i matèries desenvoluparà les funcions pròpies de la seua especialitat i assumirà les següents tasques:

a) Coordinar la planificació, implementació, avaluació i seguiment del Pla d'Actuació Personalitzat (PAP) de l'alumnat assignat sota la seua tutela, que inclou:

a.1) Planificar i desenvolupar aspectes relacionats amb la tutoria i l'acompanyament personalitzat de l'alumnat, proposant activitats que promoguen el seu benestar personal i social i estimulen la interacció amb les companyes i els companys de la unitat i del centre docent de referència.

a.2) Coordinar les reunions del personal educatiu de la unitat educativa terapèutica que intervé amb l'alumnat tutelat i col·laborar amb la tutora o el tutor i l'equip docent del centre de referència per a compartir informació i acordar actuacions conjuntes.

a.3) Col·laborar amb el professorat d'orientació educativa de la unitat en les reunions amb les famílies o representants legals de l'alumnat tutelat, per a facilitar informació i promoure la seua implicació en el procés educatiu i terapèutic dels seus fills o filles.

a.4) Col·laborar amb la tutora o el tutor del centre docent de referència de l'alumnat en la planificació del procés de transició, i si fora el cas, fer tasques d'acompanyament en el moment de la incorporació al centre, una vegada finalitzat el període de permanència en la unitat educativa terapèutica.

b) Realitzar la docència directa dels àmbits, àrees o matèries de la seua especialitat dirigida a l'alumnat de la unitat educativa terapèutica, que inclou:

b.1) Planificar i desenvolupar les programacions didàctiques dels àmbits, àrees o matèries assignades per a la docència directa.

b.2) Realitzar l'avaluació dels coneixements adquirits per l'alumnat en els àmbits, àrees o matèries assignades per a la docència directa i participar en les sessions d'avaluació.

10. El professorat d'orientació educativa desenvoluparà les funcions pròpies de la seua especialitat i assumirà les següents tasques:

a) Participar, juntament amb la persona coordinadora de la unitat, en les actuacions i entrevistes que es requerisquen en el procés de recollida de la informació addicional que oriente la presa de decisions sobre l'accés de l'alumnat a la unitat educativa terapèutica.

b) Col·laborar amb els professionals d'orientació educativa dels centres de referència en l'actualització de l'avaluació i l'informe sociopsicopedagògic de l'alumnat proposat per a ser escolaritzat en la unitat educativa terapèutica.

c) Col·laborar, juntament amb els professionals de l'orientació dels centres de referència, en el procés de sol·licitud de determinació de la modalitat d'escolarització de l'alumnat admés en la unitat educativa terapèutica.

d) Planificar el període d'adaptació de l'alumnat que s'incorpora a la unitat educativa terapèutica una vegada acceptada la seua admissió.

e) Col·laborar amb la persona coordinadora de la unitat educativa terapèutica en l'assignació al professorat de la unitat la tutoria de l'alumnat i en l'actualització, implementació, seguiment i avaluació dels plans d'actuació personalitzats que coordina cada professional.

f) Col·laborar amb les tutores o tutors assignats a l'alumnat en el disseny i desenvolupament de les actuacions de la tutoria personalitzada proposant activitats que promoguen el benestar personal i social i estimulen la interacció amb les companyes i els companys de la unitat i del centre docent de referència.

g) Col·laborar amb la tutora o tutor assignat en la unitat educativa terapèutica en l'organització i desenvolupament de les coordinacions amb la tutora o el tutor i l'equip docent del centre de referència per a compartir informació i acordar actuacions conjuntes.

h) Col·laborar amb la tutora o el tutor en les reunions periòdiques establides amb l'alumnat i la seua família o representants legals per a compartir informació i promoure la seua implicació en el procés educatiu i terapèutic.

i) Organitzar, juntament amb el personal educatiu de la unitat educativa terapèutica i els professionals dels centres de referència el procés de transició, i si fora el cas, fer tasques d'acompanyament en el moment de la incorporació al centre, una vegada finalitzat el període de permanència en la unitat educativa terapèutica.

j) Participar en les coordinacions periòdiques que s'establisquen per a realitzar l'actualització, avaluació i seguiment del pla terapèutic amb el personal responsable de la intervenció sanitària de la unitat de salut mental infantil i adolescent i, si fora el cas, amb la persona responsable de l'equip d'atenció primària bàsica on residisca l'alumna o l'alumne que col·labora en el pla terapèutic.

11. El professorat d'orientació educativa de les Unitats Especialitzades d'Orientació assignat funcionalment a la unitat educativa terapèutica, desenvoluparà les següents tasques:

a) Realitzar les sessions de teràpia individual i grupal de l'alumnat i coordinar el pla terapèutic amb el personal sanitari de la USMIA.

b) Proposar i dissenyar, en col·laboració amb l'equip docent de la unitat educativa terapèutica, els tallers terapèutics per a la unitat i participar en el seu desenvolupament i avaluació.

c) Proposar les actuacions de contenció en moments de crisis de l'alumnat i la proposta d'activitats d'autoregulació emocional i conductual que formaran part del Pla terapèutic de l'alumnat.

d) Participar en les reunions periòdiques establides amb l'alumnat i la seua família o representants legals per a compartir informació i promoure la seua implicació en el procés educatiu i terapèutic.

e) Col·laborar amb el personal d'orientació educativa dels centres de referència en l'elaboració, desenvolupament i seguiment del pla terapèutic de cada alumna o alumne de la unitat.

f) Participar en les coordinacions periòdiques que s'establisquen per a realitzar l'actualització, avaluació i seguiment del pla terapèutic de cada alumne o alumna, conjuntament amb el personal responsable de la intervenció sanitària de la USMIA.

g) Assessorar la Comissió coordinadora de les unitats educatives terapèutiques en les quals intervé en el procés de presa de decisions sobre l'accés de l'alumnat a la unitat i en la planificació del procés de transició al seu centre de referència, una vegada finalitzat el període de permanència en la unitat educativa terapèutica.

12. A més de les funcions i tasques específiques del seu lloc de treball, tot el personal educatiu de la unitat educativa terapèutica realitzarà, com a membre adscrit orgànica o funcionalment a la unitat, les tasques següents:

a) Participar en l'organització dels agrupaments de l'alumnat, la planificació de les sessions de docència directa i les sessions d'atenció educativa i terapèutiques personalitzades.

b) Col·laborar en la planificació, desenvolupament i avaluació del Pla d'acció tutorial (PAT) de la unitat educativa terapèutica.

c) Participar en el disseny, desenvolupament i avaluació dels tallers terapèutics que s'organitzen en la unitat educativa terapèutica.

d) Realitzar, dins de l'àmbit de les seues competències i d'acord amb els plans d'actuació personalitzats, actuacions d'atenció educativa durant la prestació del servei complementari de menjador escolar durant la realització de les activitats extraescolars i complementàries i en altres situacions en les quals siga requerida la seua intervenció, sense perjudici de les tasques pròpies del personal monitor.

e) Participar en les coordinacions internes de l'equip docent i en les coordinacions amb els diferents serveis sanitaris i socials amb la finalitat d'adequar a les necessitats de l'alumnat la resposta educativa de la unitat educativa terapèutica.

f) Participar en l'elaboració del pla d'intervenció de la unitat educativa terapèutica, realitzar una avaluació col·legiada dels processos i dels resultats aconseguits a partir dels objectius i indicadors proposats i redactar una memòria final d'acord amb el model establit per la comissió de seguiment esmentada en el resolc onzé d'aquesta resolució

g) Col·laborar en l'actualització de l'inventari i en el manteniment d'equipament, material didàctic i tecnològic de la unitat educativa terapèutica.

13. Les despeses de desplaçament del personal docent derivats de les coordinacions externes i amb els processos transició, adaptació o reincorporació als centres de referència seran assumits pel centre educatiu on està situada la unitat educativa terapèutica i seran abonats en les condicions que determina el Decret 24/1997, d'11 de febrer, del Govern Valencià modificat per Decret 95/2014, sobre indemnitzacions per raó del servei i gratificacions per serveis extraordinaris.

**Sisé. Persona coordinadora de la unitat educativa terapèutica**

1. La Comissió coordinadora de la unitat educativa terapèutica triarà a una persona de l'equip docent perquè assumisca la coordinació d'aquesta , que serà nomenada per un període de quatre cursos escolars.

2. La persona coordinadora realitzarà, sense perjudici de les tasques específiques del seu lloc de treball, les actuacions següents:

a) Coordinar l'elaboració i l'avaluació del Pla anual d'actuació de la unitat educativa terapèutica com a part de la seua Programació general anual i la memòria final d'aquesta, vetlar pel seu compliment i remetre els documents a la direcció general competent en inclusió educativa i a la direcció territorial d'educació corresponent.

b) Col·laborar amb l'equip directiu del centre on està situada la unitat educativa terapèutica en la supervisió del compliment dels horaris i les funcions del personal docent.

c) Convocar i presidir les reunions de coordinació de l'equip docent i vetlar pel compliment de les decisions que s'adopten.

d) Assignar al professorat dels àmbits, àrees o matèries de la unitat educativa terapèutica la tutorització de l'alumnat, amb la col·laboració del professorat d'orientació educativa.

e) Organitzar el calendari i convocar les coordinacions internes de l'equip docent de la unitat educativa terapèutica, garantint la participació de tots els seus membres en els processos de presa de decisions.

f) Organitzar el calendari i convocar les coordinacions externes de l'equip docent amb els centres educatius de referència de l'alumnat escolaritzat, així com amb les unitats de salut mental infantil i adolescent i, si fora el cas, amb les persones responsables dels equips d'atenció primària bàsica que col·laboren en els plans terapèutics.

g) Realitzar, juntament amb la direcció del centre educatiu on està situada la unitat educativa terapèutica, la gestió del pressupost assignat i dels recursos materials, organitzant la seua utilització i supervisant el registre i actualització del seu inventari.

h) Remetre trimestralment les dades actualitzades de l'alumnat atés per la unitat educativa terapèutica en qualsevol de les seues modalitats a la Direcció Territorial d'Educació corresponent i al servei responsable de la direcció general competent en matèria d'inclusió educativa.

i) Organitzar la formació del personal adscrit a la unitat educativa terapèutica i la participació en projectes d'innovació.

j) Formar part de la comissió de coordinació de la unitat educativa terapèutica esmentada en l'apartat huité d'aquesta resolució.

3. La persona coordinadora comptarà fins a un màxim de tres hores setmanals per a desenvolupar les tasques de coordinació atribuïdes en el punt anterior.

**Seté. Horaris**

1. L'horari de cada unitat educativa terapèutica dependrà de la seua estructura, definida en l'apartat seté d'aquesta resolució.

2. La distribució horària setmanal de les sessions de treball del personal docent de les unitats serà flexible, ateses les característiques de l'alumnat i de la mena d'intervenció que cada cas requerisca.

3. Durant els períodes lectius establits en el calendari escolar vigent, l'horari del professorat serà de 37 hores i 30 minuts setmanals, de les quals 30 hores estaran dedicades al desenvolupament de les tasques de la unitat i, si escau, a la intervenció en els centres docents. Les 7 hores i 30 minuts restants fins a completar la jornada laboral seran de lliure disposició per a la preparació de tasques, el perfeccionament individual o qualsevol altra activitat pedagògica complementària.

4. L'horari complementari de permanència obligada es destinarà a les diferents coordinacions internes i externes.

5. L'horari del personal docent es concretarà al principi de cada curs, sense perjudici que, en cas necessari, puga ser revisat i modificat en algun moment del curs, prèvia consulta a la inspecció d'educació de referència i amb l'autorització expressa de la Direcció Territorial d'Educació corresponent.

6. El professorat de la unitat educativa terapèutica podrà disposar d'una vesprada formativa setmanal, amb la finalitat de desenvolupar les activitats formatives que es planifiquen per a cada curs, que serà supervisat per la Direcció Territorial d'Educació corresponent i impulsat per la direcció general competent en matèria d'inclusió educativa.

7. L'atenció educativa a l'alumnat en la unitat educativa terapèutica s'organitzarà de manera flexible tenint en compte el PAP i pla terapèutic de cadascun de les alumnes i els alumnes escolaritzats.

**Huité. Comissió coordinadora de la unitat educativa terapèutica**

1. Cada unitat educativa terapèutica comptarà amb una comissió coordinadora, que tindrà la composició següent:

* La persona coordinadora de la unitat educativa terapèutica.
* El professorat de l'especialitat d'orientació educativa de la unitat educativa terapèutica
* El professorat de l'especialitat d'orientació educativa de la unitat especialitzada d'orientació que atén la unitat educativa terapèutica.
* La persona de treball social que atén la unitat educativa terapèutica.
* La inspecció d'educació de referència en la unitat educativa terapèutica.

2. Així mateix, la comissió coordinadora podrà incorporar a la persona assignada de l'àmbit sanitari entre el cos mèdic de psiquiatria de les USMIA de la zona d'actuació de la unitat educativa terapèutica.

3. La comissió coordinadora de la unitat educativa terapèutica assumirà les següents tasques:

a) Valorar les sol·licituds per a l'accés, tal com estableix el procediment en el resolc dècim d'aquesta resolució i emetre un informe dirigit a la Direcció Territorial d'Educació corresponent sobre la conveniència o no de l'admissió de l'alumnat en la unitat.

b) Realitzar el seguiment del progrés de l'alumnat atés en la unitat educativa terapèutica, en qualsevol de les modalitats, i realitzar propostes per a adequar el seu Pla d'actuació personalitzat a les modificacions que es produïsquen.

c) Proposar l'alta en la unitat educativa terapèutica i la reincorporació de l'alumnat al centre de referència, i planificar les mesures i recursos per al període de transició i el seguiment de l'adaptació de l'alumnat durant el període que es determine en cada cas.

**Nové. Condicions de la unitat educativa terapèutica**

1. Les unitats educatives terapèutiques (UET) estaran situades en un centre educatiu, no obstant això, comptaran amb un accés independent i un ús exclusiu dels espais educatius assignats, especialment el pati d'esbarjo.

2. Les UET comptaran amb una assignació econòmica específica per a despeses de funcionament, que s'ajustarà a la normativa general vigent en matèria de gestió econòmica de centres.

3. L'equipament tecnològic serà dotat per la direcció general competent en matèria de tecnologies de la informació i la comunicació, a proposta de la direcció general competent en matèria d'inclusió educativa.

4. Depenent de les condicions del centre educatiu en el qual estiga situada la unitat educativa terapèutica, la Direcció Territorial d'Educació corresponent organitzarà les condicions específiques dels serveis complementaris de transport i menjador, amb els recursos personals, econòmics i materials que corresponga i permeta la normativa específica d'aquests serveis complementaris.

**Dècim. Procediment per al desenvolupament de l'atenció educativa a l'alumnat escolaritzat en la unitat educativa terapèutica**

**10.1. Accés a la unitat educativa terapèutica**

1. La detecció i identificació de l'alumnat es realitzarà d'acord amb el que disposa la Resolució d'11 de desembre de 2017, de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública, per la qual es dicten instruccions per a la detecció i l'atenció precoç de l'alumnat que puga presentar un problema de salut mental. D'acord amb aquesta resolució, la detecció inicial pot realitzar-se des de l'àmbit educatiu o des de l'àmbit sanitari. Correspon a les unitats de salut mental infantil i adolescent que realitzen l'atenció sanitària a l'alumnat, realitzar o actualitzar el diagnòstic mèdic i al professorat d'orientació educativa dels equips o departaments d'orientació actualitzar l'avaluació sociopsicopedagògica i l'informe corresponent.

2. La sol·licitud d'atenció serà presentada per la direcció del centre educatiu en el qual l'alumnat està matriculat davant la Direcció Territorial d'Educació corresponent, que la remetrà a la comissió coordinadora de la unitat educativa terapèutica. Aquesta sol·licitud anirà acompanyada de la següent documentació:

a) Informes de coordinació entre serveis, d'acord amb els annexos VIII i IX de la Resolució d'11 de desembre de 2017, en els quals conste la justificació de la proposta d'intervenció de la unitat educativa terapèutica i els acords sobre el pla terapèutic que es desenvoluparan de manera conjunta.

b) Informe sociopsicopedagògic on es justifique, entre altres mesures de resposta a la inclusió, la proposta del pla terapèutic prèviament acordat, així com informació sobre l'eficàcia de les mesures de resposta que s'hagen adoptat fins al moment de la sol·licitud.

c) Pla d'Actuació Personalitzat (PAP), en el cas que existisca.

d) Autorització de la família o representants legals per a l'admissió en la unitat educativa terapèutica, d'acord amb el model que figura com a annex únic en aquesta resolució.

e) Consentiment informat de la família o representants legals per a l'intercanvi d'informació entre professionals de diferents àmbits, d'acord amb el model de l'annex V de la Resolució d'11 de desembre de 2017.

f) Altres informes que aporten informació rellevant, com, per exemple, i en el cas que existisca, el certificat de discapacitat.

Tot això sense perjudici que la persona coordinadora de la unitat educativa terapèutica puga sol·licitar informació complementària per a valorar la idoneïtat de l'admissió.

3. En el cas en què la comissió coordinadora valore de manera positiva la sol·licitud d'admissió s'establirà un període d'adaptació a la unitat educativa terapèutica d'entre dues setmanes i un mes, passat el qual es prendrà la decisió de l'admissió definitiva en una de les modalitats que hauran sigut determinades per la comissió de coordinació com a resultat de la valoració realitzada:

a) Suport transitori en la unitat educativa terapèutica a temps complet.

b) Suport transitori en la unitat educativa terapèutica a temps parcial

4. Una vegada admesa la incorporació transitòria de l'alumna o l'alumne a la unitat educativa terapèutica, el centre de referència iniciarà la tramitació del procediment per a la determinació de la modalitat combinada d'escolarització..

5. En el cas que el resultat de la valoració determine que no és procedent l'admissió en la unitat educativa terapèutica, la comissió de coordinació justificarà una proposta alternativa que pot implicar la intervenció indirecta del personal de la unitat educativa terapèutica en el centre de referència o la intervenció d'altres unitats especialitzades tant educatives com sanitàries o socials.

**10.2. Resposta educativa**

1. La persona coordinadora de la unitat educativa terapèutica establirà contacte amb el centre de referència de l'alumnat per a obtindre la informació complementària necessària per a programar les activitats d'aprenentatge i avaluació i establir els processos de coordinació dels equips educatius que intervenen en la resposta.

2. Durant el procés de recollida d'informació, el personal de la unitat educativa terapèutica podrà realitzar entrevistes amb l'alumnat i la seua família o representants legals, així com amb els membres de l'equip educatiu del centre de referència i amb altres agents que puguen aportar la informació necessària.

3. En el moment en el qual el personal de la unitat educativa terapèutica dispose de la informació suficient per a planificar la resposta educativa, la persona coordinadora de la unitat, en col·laboració amb el professorat d'orientació educativa, assignarà, entre el professorat dels àmbits, àrees o matèries, la tutoria de l'alumnat. La persona tutora coordinarà l'elaboració, desenvolupament i avaluació del seu Pla d'Actuació Personalitzat en col·laboració amb la persona tutora del centre de referència.

4. Els equips educatius implicats, coordinats per les persones tutores, procediran a l'elaboració o actualització del Pla d'actuació personalitzat (PAP) de l'alumnat, que inclourà:

a) El Pla terapèutic, amb la determinació de les actuacions diferenciades que el desenvolupen en els àmbits educatiu, sanitari i social i, si fora necessària, l'atenció psiquiàtrica assistencial.

b) La planificació de la resta de mesures de resposta a la inclusió proposades per l'informe d'avaluació sociopsicopedagògica, tal com es determina en els articles 8 i 9 de l'Ordre 20/2019, de 30 d'abril.

5. Les programacions de les activitats d'aprenentatge i avaluació de totes les àrees, àmbits o matèries que no requerisquen d'una adaptació curricular individual significativa (ACIS) i les activitats de tutoria personalitzada s'adjuntaran al Pla d'Actuació personalitzat (PAP) de l'alumnat.

6. D'acord amb les directrius acordades en el Pla d'actuació personalitzat (\*PAP), el professorat assignat per a realitzar la docència directa es responsabilitzarà de proporcionar la informació sobre els resultats de l'avaluació dels aprenentatges. Per a això, i segons la modalitat de suport, es procedirà de la següent manera:

1. En el cas que l'alumnat reba un suport a temps parcial, la tutora o el tutor assignat en la unitat enviarà a l'equip directiu del centre de referència els resultats de l'avaluació dels àmbits o matèries que l'alumnat cursa en la unitat educativa terapèutica.
2. En el cas que l'alumnat reba un suport a temps complet en la unitat educativa terapèutica, la tutora o el tutor assignat en la unitat enviarà a l'equip directiu del centre de referència els resultats de l'avaluació de la totalitat dels àmbits, àrees o matèries.

La tutora o el tutor del centre de referència consignarà aquests resultats en ITACA, considerant, si fora el cas, les adaptacions curriculars dutes a terme.

7. Com a part de l'avaluació del Pla d'actuació personalitzat (PAP), almenys una vegada al trimestre, el professorat d'orientació educativa de la unitat es reunirà amb el professorat d'orientació educativa del centre de referència, amb el personal responsable de l'atenció sanitària de la unitat de salut mental infantil i adolescent i, si fora el cas, amb la persona responsable de l'equip d'atenció primària bàsica on residisca l'alumna o l'alumne que col·labora en el pla terapèutic.

Així mateix, mantindrà entrevistes amb l'alumnat i la família o representants legals, amb l'objectiu de recollir la seua opinió i reforçar el compromís i la col·laboració en les actuacions acordades en el Pla terapèutic. En cas d'incompliment persistent i injustificat dels acords, l'equip educatiu de la unitat educativa terapèutica podrà proposar a la comissió coordinadora la baixa de l'alumnat a través d'un informe que la justifique.

**10.3. Transició de l'alumnat al centre de referència**

1. El personal de la unitat podrà proposar a la comissió coordinadora l'alta i la reincorporació de l'alumnat al centre educatiu de referència.

2. Una vegada acceptada la reincorporació, es planificarà el procés de transició al centre de referència, que, en qualsevol cas, haurà de facilitar l'acolliment i evitar l'estigmatització de l'alumnat.

3. Amb l'objectiu de garantir l'adequat procés d'adaptació, la reincorporació es realitzarà de manera progressiva i flexible, i anirà acompanyada de mesures de sensibilització, formació i informació dirigides a la comunitat educativa del centre de referència. En els casos que siga necessari, es desenvoluparan intervencions puntuals amb el grup-classe en què s'incorporarà a l'alumne o alumna.

4. L'equip educatiu de la unitat, coordinat per la tutora o el tutor del centre i assessorat pel professorat d'orientació educativa, dissenyarà, conjuntament amb l'equip educatiu del centre de referència, les actuacions de transició i, si fora necessari, es determinarà la persona o persones de la unitat que realitzaran l'acompanyament durant el procés.

5. Si en el moment de la reincorporació l'alumna o l'alumne canvia d'etapa educativa, les actuacions que es planifiquen s'organitzaran tenint en compte les activitats del pla de transició entre les etapes.

6. Excepcionalment, si les circumstàncies ho justifiquen, pot proposar-se el trasllat de matrícula de l'alumnat a un centre docent diferent del centre de referència, sempre que aquesta mesura beneficie la seua adaptació i inclusió socioeducativa.

7. Finalitzat el procés de transició, el professorat d'orientació educativa de la unitat educativa terapèutica, en col·laboració amb el professorat de l'orientació educativa del centre de referència, actualitzarà l'avaluació i l'informe sociopsicopedagògic i iniciarà el procediment per a la revisió de la modalitat d'escolarització, que es formalitzarà una vegada emesa la corresponent resolució.

8. L'equip educatiu del centre de referència, coordinat pel tutor o la tutora i amb l'assessorament del professorat d'orientació educativa, actualitzarà el Pla d'actuació personalitzat a partir de la proposta de l'informe sociopsicopedagògic.

9. El professorat d'orientació educativa del centre de referència realitzarà, en coordinació amb el personal sanitari de la USMIA i, si fora el cas amb el personal de l'àmbit social que participa, l'actualització del Pla terapèutic i participarà en la seua avaluació i seguiment.

10. El professorat d'orientació educativa de la unitat educativa terapèutica realitzarà la supervisió i el seguiment de l'adaptació i el progrés de l'alumnat durant el període que s'haja determinat en cada cas, en coordinació amb el professorat d'orientació educativa del centre de referència.

**Onzé. Comissió de Seguiment de les UET i UET/HDIA**

1. Per al seguiment i la supervisió del funcionament de les UET i UET/HDIA, es constituirà una comissió de seguiment, de la qual formaran part les següents persones:

a) La persona titular de la direcció general competent en educació inclusiva, o la persona en la qual delegue.

b) La persona titular del servei responsable de les UET i UET/HDIA, o la persona en la qual delegue.

c) Les persones titulars del Servei d'Educació de les direccions territorials d'Educació.

d) La inspecció d'educació de referència en l'àmbit de les UET i UET/HDIA de cada Direcció Territorial, designada per la Inspecció General d'Educació.

e) La persona titular de la secció responsable de les UET i UET/HDIA.

f) Les persones coordinadores de les UET i UET/HDIA.

g) Una tècnica o un tècnic del servei responsable de la direcció general competent en aquesta matèria que assumirà la secretaria de la comissió.

2. A proposta de la persona titular de la direcció general competent en matèria d'inclusió educativa, la comissió podrà incorporar a persones expertes en matèries relacionades amb l'àmbit d'actuació, que tindran veu, però no vot. En aquest sentit, i a l'efecte de planificar la formació, es podrà incorporar una assessora o un assessor del CEFIRE específic d'Educació Inclusiva, designat per la subdirecció competent en formació del professorat.

3. La comissió de seguiment de les UET i UET/HDIA tindrà les següents tasques:

a) Analitzar i valorar dades sobre l'alumnat i el funcionament de les UET i UET/HDIA i, a partir d'aquesta anàlisi, elaborar informes i propostes amb la finalitat de millorar i optimitzar l'efectivitat de la resposta educativa que proporcionen.

b) Revisar els procediments i les pautes generals d'intervenció de les UET i UET/HDIA, d'acord amb la normativa vigent i les bones pràctiques en aquest àmbit, proposar-les modificacions per a la seua millora i incorporar-les en les instruccions d'organització i funcionament de cada curs escolar.

c) Determinar les necessitats relatives als recursos humans, espais i recursos materials de les UET i UET/HDIA existents i proposar la creació, supressió o modificació d'unitats.

d) Proposar a l'òrgan encarregat de formació del professorat les accions formatives específiques per al personal de les UET i UET/HDIA.

e) Coordinar i supervisar el desenvolupament de la Programació general anual de les UET i UET/HDIA i realitzar la proposta d'indicadors d'avaluació de processos i de resultats, i el model de memòria anual.

f) Identificar bones pràctiques educatives i organitzatives, que faciliten el progrés de l'alumnat i la seua inclusió en els centres de referència, per a poder fer-les extensives a la resta de centres.

g) Organitzar l'intercanvi d'experiències, la difusió de bones pràctiques i el treball en xarxa en l'àmbit de la intervenció amb l'alumnat destinatari d'aquesta mena d'intervenció.

4. La comissió de seguiment es reunirà de manera ordinària dues vegades durant el curs escolar i, de manera extraordinària i motivada, a proposta de la persona titular de la direcció general competent en matèria d'educació inclusiva.

**Dotzé. Formació del personal educatiu de la unitat educativa terapèutica**

1. La Conselleria d'Educació, Cultura i Esport facilitarà la formació necessària al personal educatiu de la unitat educativa terapèutica i dels centres docents, a través dels centres de formació, innovació i recursos educatius (CEFIRE) i, sempre que siga possible, amb la col·laboració de personal de la Conselleria de Sanitat Universal i Salut Pública especialitzada en salut mental infantil i juvenil.

2. El personal educatiu de la unitat educativa terapèutica, juntament amb els dispositius educatius i, si és possible, sanitaris, del sector, podran orientar i assessorar els centres docents que escolaritzen alumnat amb trastorns greus de salut mental, mitjançant accions informatives, formatives o de sensibilització dirigides a tota la comunitat educativa.

**Tretzé. Protecció de dades de caràcter personal**

1. Per a garantir la seguretat de la informació, s'implementaran les mesures tècniques i organitzatives, definides en el Decret 66/2012, de 27 d'abril, del Consell, pel qual s'estableix la política de seguretat de la informació de la Generalitat, i en les seues normes i procediments de desenvolupament, d'acord amb el Reial decret 3/2010, de 8 de gener, pel qual es regula l'Esquema nacional de seguretat en l'àmbit de l'Administració electrònica.

2. En relació amb el tractament de les dades de caràcter personal, s'han de complir les obligacions disposades en la legislació vigent, d'acord amb el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades; la Llei orgànica 3/2018, de 5 de desembre, de protecció de dades personals i garantia dels drets digitals, i la disposició addicional vint-i-tres de la Llei orgànica 2/2006, d'educació.

**Catorzé. Mesures davant la COVID19**

1. L'organització de la unitat educativa terapèutica i l'atenció educativa a l'alumnat haurà de possibilitar el manteniment de la distància de seguretat que es determine, tant en els espais de treball com en les zones d'accés i trànsit, i s'ajustarà a les mesures de prevenció, higiene i promoció de la salut enfront de la COVID19 establides conjuntament per la Conselleria de Sanitat Universal i Salut Pública i la Conselleria d'Educació, Cultura i Esport i concretades en els plans de contingència.

2. Cada unitat educativa terapèutica elaborarà o actualitzarà el pla de contingència d'acord amb les indicacions que, per als centres docents públics dependents de la Conselleria d'Educació, Cultura i Esport, determine la Conselleria d'Educació, Cultura i Esport.

3. La persona coordinadora de la unitat educativa terapèutica realitzarà sessions informatives amb tot l'equip per a la difusió del contingut del pla de contingència i el recordatori de les pautes higièniques i sanitàries d'aplicació.

4. El personal de la unitat educativa terapèutica farà les tasques de coordinació amb les unitats de salut mental que realitzen el seguiment del seu alumnat, els centres de referència, altres institucions i professionals externs per mitjans no presencials, utilitzant preferentment les plataformes autoritzades per la DGTIC i altres mitjans de comunicació no presencial.

5. El personal de la unitat educativa terapèutica ha de preveure també l'organització de les tasques i el seguiment de l'alumnat, així com l'atenció els seus els representants legals, durant el període de l'activitat lectiva semipresencial o no presencial, en el cas que hi haguera un canvi en les directrius davant l'evolució de la situació de la COVID19.

València, de juliol de 2021.

La directora general d'Inclusió Educativa